今歲試士竟置酒起文堂延主司且作詩送之
作者：晁公遡
朝代：宋

paragraphs: 吾州俗近古，他邦那得如。
飲食猶俎豆，傭販皆詩書。
今年屬賓興，詔下喧里閭。
白袍五千人，崛起塞路衢。
入門坐試席，正冠曳長裾。
談經慕康成，對策擬仲舒。
吟詩必二雅，作賦規三都。
傳聞選主司，考閲須鴻儒。
果然提權衡，未嘗謬錙銖。
得者固驚喜，失者亦歡呼。
鄉黨爲歎息，是事蓋久無。
老守蒙此聲，增重西南隅。
何以爲子謝，舉觴挽行車。
少留盡一醉，歸駕且勿驅。